
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 7 decembrie 2010

PL-x 684/2010


AVIZ

asupra proiectului de Lege pentru completarea art.11 din Ordonanţa de urgenţă a Guvernului nr.159/1999 privind înfiinţarea Companiei Naţionale “Loteria Română” – S.A., precum şi pentru modificarea şi completarea articolului 1 din Ordonanţa de urgenţă a Guvernului nr.195/2001 privind repartizarea profitului Companiei Naţionale “Loteria Română” – S.A
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru completarea art.11 din Ordonanţa de urgenţă a Guvernului nr.159/1999 privind înfiinţarea Companiei Naţionale “Loteria Română” – S.A., precum şi pentru modificarea şi completarea articolului 1 din Ordonanţa de urgenţă a Guvernului nr.195/2001 privind repartizarea profitului Companiei Naţionale “Loteria Română” – S.A , trimis cu adresa nr. PL-x 684 din 22 noiembrie 2010, înregistrat cu nr.31/1054 din 24 noiembrie 2010.
Proiectul de lege a fost adoptat de Senat în şedinţa din 16 noiembrie 2010, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare. 
Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.159/1999 privind înfiinţarea Companiei Naţionale “Loteria Română” – S.A., aprobată cu modificări prin Legea nr.288/2001, cu modificările ulterioare, şi a Ordonanţei de urgenţă a Guvernului nr.195/2001 privind repartizarea profitului Companiei Naţionale “Loteria Română” – S.A, aprobată prin Legea nr.195/2002, cu modificările ulterioare. 

Prevederile nou introduse creează posibilitatea asigurării unui ajutor de stat, prin Loteria Română, pentru plata prestaţiilor sociale ce revin persoanelor încadrate în grad de handicap, construirea de centre pentru recuperare, centre respiro, locuinţe protejate pentru copii şi adulţi cu handicap, asigurarea transportului gratuit al acestora pe întreg teritoriul României, prin folosirea unei legitimaţii unice de transport, precum şi pentru asigurarea reinserţiei sociale şi profesionale.

Totodată, se preconizează ca cel puţin 80% din angajaţii Loteriei Române să fie persoane cu handicap.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 7 decembrie 2010.

Membrii comisiei au examinat proiectul de lege supus avizării, expunerea de motive, punctul de vedere al Guvernului României, transmis prin adresa cu nr.2501 din 1 octombrie 2010, care nu susţine adoptarea acestei iniţiative legislative, avizul favorabil, cu observaţii şi propuneri al Consiliului Legislativ, aviz cu nr.647 din 25 mai 2010 şi punctul de vedere al C.N. Loteria Română S.A., transmis Comisiei juridice, de disciplină şi imunităţi cu adresa nr.11611 din 24 noiembrie 2010, prin care se recomandă respingerea acestei iniţiativei legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea  negativă a proiectului de Lege pentru completarea art.11 din Ordonanţa de urgenţă a Guvernului nr.159/1999 privind înfiinţarea Companiei Naţionale “Loteria Română” – S.A., precum şi pentru modificarea şi completarea articolului 1 din Ordonanţa de urgenţă a Guvernului nr.195/2001 privind repartizarea profitului Companiei Naţionale “Loteria Română” – S.A., întrucât actuala formulare a proiectului de lege poate determina invocarea, pe calea unei excepţii de neconstituţionalitate, a încălcării principiului egalităţii în drepturi a cetăţenilor, deoarece soluţia juridică propusă creează un regim juridic diferenţiat promovat faţă de o societate comercială pe acţiuni cu capital integral de stat, implicând şi inegalitatea cetăţenilor în faţa legii. Instanţa de contencios constituţional ar putea decide, în acord cu jurisprudenţa sa, că, prin intermediul unei persoane juridice, cetăţenii care nu intră în categoria persoanelor cu handicap sunt împiedicaţi să-şi exercite un drept constituţional, cum este dreptul la muncă.
În raport de obiectul şi conţinutul reglementării, proiectul de lege face parte din categoria legilor ordinare.

                          PREŞEDINTE,                          
          SECRETAR,

                            Daniel Buda                                    Gabriel Andronache

Consilier parlamentar,

Rodica Penescu

